Alles laat meewerk. Daai meewerk is 'n belangrike woord. Dit beteken nie dat slegte dinge eintlik goeie dinge is nie. Dit beteken nie dat elke donker wolk 'n silwerrandjie het nie. Nee, slegte dinge is slegte dinge. Seer is seer. Siek is siek, en dis sleg. Die wêreld is nie oorspronklik gemaak met slegte dinge nie, dit is as gevolg van die sondeval. God is nie die outeur van siekte en dood nie. Wat Romeine 8 ons leer is dat God die mag het om klomp slegte dinge te gebruik op so manier dat daar iets goeds daarvan kom.

Onthou wat Josef ons leer - die broers wou sleg doen. Hulle intensies wat glad nie goed nie. Hulle wou met geweld van hulle broer ontslae raak. Dis verkeerd. Dis sonde. God is egter nie magteloos teenoor boosheid nie. Hy het steeds die vermoë om dit te kan bestuur.

In Lukas 21 praat Jesus met sy dissipels en Hy waarsku hulle teen die swaar wat hulle gaan kry. Luister mooi wat sê Jesus vir hulle : ' ... julle sal oorgelewer word ook deur ouers en broers en bloedverwante en vriende, en hulle sal van julle doodmaak. En julle sal gehaat wees deur almal ter wille van my Naam. En geen haar van julle hoof sal ooit verlore gaan nie. Deur julle volharding moet julle jul lewe in besit kry . '

Jesus waarsku sy dissipels teen klomp slegte dinge wat met hulle gaan gebeur, maar dan sê Jesus: 'Geen haar van julle hoof sal verlore gaan nie.' Dit klink of dit nie met mekaar kan ooreenstem nie! Maar dit doen. Josef is beskerm teen 'n klomp dinge wat hom in sy menswees sou vernietig het. Daar kom nie juis iets goeds van 'n bedorwe brokkie nie. Daar kom nie iets goed van wraaksugtige broers nie. Die Here het Josef se hele familie beskerm, veral teen hulleself.

Wat bedoel Jesus as Hy sê: 'Deur julle volharding moet julle jul lewe in besit kry.' Die woord volhard kan ook met 'lankmoedig' vertaal word. Om lank moedig te bly. Josef se hele familie was eintlik maar gebroke. Verhoudings was stukkend. Watter lewe is dit? Maar die Here het al die sleg en seer gebruik sodat hulle weer hul lewe in besit kon kry. Alles het ten goede meegewerk.

Die dissipels kon weet dat in al die swaarkry wat kom, is die Here steeds in beheer, al voel en lyk dit nie altyd so nie. Dus is die beskerming waarvan Psalm 91 praat baie dieper as net 'n blote oppervlakkige wêreldse beskerming ommykar by die winkel op te pas. Omte dink dat die Here bloot net daar is omjou kar te beskerm, is om van God 'n karikatuur te maak.

## Die belofte wat die Here maak...

Aan die einde van Psalm 91 sê die skrywer: '...in die nood sal Ek by hom wees...' In die nood. Dit pas in by die konteks van die hele Bybel, en by wat ons sopas alles gesê het! Dit wys ook vorentoe na die res van die Bybel, na die Nuwe Testament. Dis wys na die Evangelie, na Jesus toe.

Want sien, God is Skepper van alles, Hy het nooit enige probleme nie. Hy is perfek en sondeloos. Hy is Almagtig, watter probleme kan Hy hê? Maar dan word Hy mens, gebore in 'n stal, Hy ervaar verwerping, veragting, onregverdigheid. Hy word gemartel en gekruisig. Die onaantasbare God word doodgemaak. In die diepte van Sy lyding ervaar Hy Godverlatendheid. Dis die een stuk seer na die ander.

Jesus oorwin dit alles. Hy oorwin die dood. Hy betaal vir alles. Plaasvervangend vir ons. Jesus is die antwoord op Psalm 91. Daarom kyk ons na Jesus. Hy sprei sy vlerke oor ons in ons nood. National Geographical het eenkeer 'n artikel geskryf oor 'n veldbrand, en toe brand verby is, en die veldwagters daar loop, kry hulle 'n ma - voël wat op haar nes sit, verbrand van die hitte, maar die kleintjies onder haar het oorleef. Dis was Jesus gedoen het. Hy het ons straf op Hom gevat, Hy het Godverlatenheid, hel, ervaar vir ons.